Gĩcunjĩ gĩa 9
Nĩ Njĩra Ĩrĩkũ Njega Makĩria ya Kũhaarĩria Mĩcemanio?
Angĩkorũo nĩ ũreruta Bibilia na ũmwe wa Aira a Jehova, nĩ ũhũthũ ũkorũo nĩ ũgeragia kũhaarĩria ũhoro ũrĩa mũgũthoma mbere ya hĩndĩ ya kwĩruta. Nĩguo ũgunĩke makĩria, nĩ wega gwĩka o taguo mbere ya gũthiĩ mĩcemanio ya kĩũngano. Nĩ tũgĩaga na moimĩrĩro mega makĩria twemenyeria mũtugo mwega.
Menya harĩa ũgũthomera na nĩ hĩndĩ ĩrĩkũ. Nĩ ihinda rĩrĩkũ ũhotaga kũnyita ũhoro wega makĩria? Hihi nĩ rũcinĩ tene, mbere ya kwambĩrĩria wĩra waku wa o mũthenya, kana nĩ hwaĩ-inĩ, thutha wa ciana gũkoma? O na angĩkorũo ndũngĩhota gũthoma ihinda iraihu, banga nĩ ihinda rĩigana atĩa ũngĩenda kũhũthĩra, na ndũkareke ũndũ o na ũrĩkũ ũkũhĩnge. Caria handũ hahoreru, ũcoke weherie indo iria ciothe ingĩkũhĩngĩca, ũhorie redio, TV, o na thimũ ya guoko. Kũhoya mbere ya kwĩruta nĩ gũgũgũteithia kũhũthia mĩtangĩko ya mũthenya ũcio nĩguo ũhote kũiga meciria Kiugo-inĩ kĩa Ngai.—Afilipi 4:6, 7.
Haarĩria ũhoro ũrĩa ũgaathomwo, na wĩhaarĩrie gũcokia. Amba ũmenye kĩrĩa kĩraarĩrĩrio nĩ ũhoro ũcio ũrĩ wothe. Wĩcirie ũhoro ũrĩa ũrĩ kĩongo-inĩ kĩnene gĩa gĩcunjĩ kĩu, rora ũrĩa o kĩongo kĩnini gĩkonainie na kĩongo kĩnene, na mbica iria irĩ ho na ciũria cia gũcokera iria itĩtĩrithĩtie maũndũ marĩa manene. Ũcoke ũthome o kĩbungo, ũgĩethaga macokio ma kĩũria kĩrĩa gĩcabĩtwo. Humbũria na ũthome maandĩko marĩa monanĩtio, na wĩcirie ũrĩa maratwarana na ũhoro ũcio. (Atũmwo 17:11) Wona macokio ma kĩũria kĩu, ũkururĩre kana wĩkĩre rũũri ciugo cigana ũna kĩbungo-inĩ kĩu, iria igũgũteithia kũririkana macokio macio. Thutha-inĩ, hĩndĩ ya mĩcemanio, ũngĩenda no woe guoko na ũcokie na njĩra nguhĩ ũkĩhũthĩra ciugo ciaku mwene.
Ũngĩthuthuria maũndũ matiganĩte marĩa maaragĩrĩrio thĩinĩ wa mĩcemanio o kiumia, nĩ ũkuongerera maũndũ merũ ‘mũthithũ-inĩ’ waku wa ũmenyo wa Bibilia.—Mathayo 13:51, 52.
Nĩ mũtugo ũrĩkũ ũngĩĩmenyeria hĩndĩ ĩrĩa ũrahaarĩria mĩcemanio?
Ũngĩĩhaarĩria atĩa gũcokia mĩcemanio-inĩ?
kik_Latn kik_Latn kik_Latn kik_Latn kik_Latn kik_Latn kik_Latn kik_Latn